
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	8 februarie 2010

	Nr.
	27/490


R A P O R T

asupra propunerii legislative pentru acordarea de tichete cadou pentru pensionari
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr.Plx 427 din 16 septembrie 2009, cu dezbaterea pe fond, în procedură obişnuită, a propunerii legislative pentru acordarea de tichete cadou pentru pensionari.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.454/11.05.2009)
· avizul negativ al Comisiei juridice, de disciplină şi imunităţi (nr.31/818/17.09.2009)
· avizul favorabil al Comisiei pentru egalitate de şanse pentru femei şi bărbaţi(nr.37/567/10.09.2009)
· avizul negativ al Comisiei pentru buget, finanţe şi bănci (nr.22/482/29.09.2009)
· punctul de vedere negativ al Guvernului (nr.1467/09.06.2009).

Propunerea legislativă are ca obiect de reglementare acordarea de tichete cadou de Paşti, de Sfântul Nicolae şi de Crăciun, pensionarilor al căror cuantum al pensiei este egal sau mai mic de 1200 lei lunar. Valoarea tichetului cadou este de 300 lei şi se indexează trimestrial, în raport cu indicele de inflaţie.
Comisia propune Plenului Camerei Deputaţilor respingerea iniţiativei legislative din următoarele  considerente:
· aplicarea prevederilor propunerii legislative ar conduce la apariţia unui tratament discriminatoriu, întrucât, potrivit legislaţiei în vigoare, există personal activ remunerat sub 1.200 lei;

· aplicarea propunerii legislative determină influenţe financiare reprezentând 0,8% din PIB, iar iniţiatorii nu precizează sursele financiare necesare aplicării măsurilor propuse.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 
La dezbaterile care au avut loc în şedinţa comisiei din 2 februarie 2010 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Protecţiei Sociale:

· d-na Mariana Nedelcu – Secretar de Stat

· d-na Georgeta Jugănaru – şef serviciu.

La lucrările comisiei au fost prezenţi 20 deputaţi, din totalul de 20 membri ai comisiei.

Raportul comisiei a fost adoptat cu majoritate de voturi (5 voturi împotrivă şi 4 abţineri).
Propunerea legislativă a fost  respinsă de Senat în şedinţa din 09 septembrie 2009.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,



SECRETAR,



Victor Paul Dobre


Kerekes Károly 

Şef serviciu, 

Consilier parlamentar Elena MESAROŞ

Întocmit,

Expert parlamentar Decebal Stănescu

